62018TJ0308_RES
Vec T‑308/18
Hamas
proti
Rade Európskej únie
Rozsudok Všeobecného súdu (prvá komora) zo 4. septembra 2019
„Spoločná zahraničná a bezpečnostná politika – Obmedzujúce opatrenia prijaté proti osobám, skupinám a subjektom v rámci boja proti terorizmu – Zmrazenie finančných prostriedkov – Možnosť kvalifikácie orgánu tretieho štátu ako príslušného orgánu v zmysle spoločnej pozície 2001/931/SZBP – Skutkový základ rozhodnutí o zmrazení finančných prostriedkov – Povinnosť odôvodnenia – Nesprávne posúdenie – Zásada nezasahovania – Právo na obhajobu – Právo na účinnú súdnu ochranu – Overovanie aktov Rady“
Spoločná zahraničná a bezpečnostná politika – Určité obmedzujúce opatrenia proti určitým osobám a subjektom v rámci boja proti terorizmu – Rozhodnutie o zmrazení finančných prostriedkov – Prijatie alebo ponechanie v platnosti na základe vnútroštátneho rozhodnutia o zmrazení finančných prostriedkov – Orgán príslušný na prijatie uvedeného vnútroštátneho rozhodnutia – Pojem – Orgán tretieho štátu – Zahrnutie
(Spoločná pozícia Rady 2001/931, článok 1 ods. 4)
(pozri body 54, 55)
Spoločná zahraničná a bezpečnostná politika – Určité obmedzujúce opatrenia proti určitým osobám a subjektom v rámci boja proti terorizmu – Rozhodnutie o zmrazení finančných prostriedkov – Prijatie alebo ponechanie v platnosti na základe vnútroštátneho rozhodnutia orgánu tretieho štátu o zmrazení finančných prostriedkov – Prípustnosť – Podmienka – Vnútroštátne rozhodnutie prijaté pri dodržaní práva na obhajobu a na účinnú súdnu ochranu – Povinnosť Rady vykonať overenie – Povinnosť odôvodnenia – Rozsah
(Spoločná pozícia Rady 2001/931, článok 1 ods. 4)
(pozri body 58 – 61)
Spoločná zahraničná a bezpečnostná politika – Určité obmedzujúce opatrenia proti určitým osobám a subjektom v rámci boja proti terorizmu – Rozhodnutie o zmrazení finančných prostriedkov – Prijatie alebo ponechanie v platnosti na základe vnútroštátneho rozhodnutia o začatí vyšetrovania alebo trestného stíhania – Orgán príslušný na prijatie uvedeného vnútroštátneho rozhodnutia – Pojem – Správny orgán – Zahrnutie – Podmienky
(Spoločná pozícia Rady 2001/931, článok 1 ods. 4)
(pozri body 82 – 85)
Spoločná zahraničná a bezpečnostná politika – Určité obmedzujúce opatrenia proti určitým osobám a subjektom v rámci boja proti terorizmu – Rozhodnutie o zmrazení finančných prostriedkov – Prijatie alebo ponechanie v platnosti na základe vnútroštátneho rozhodnutia o začatí vyšetrovania, o začatí trestného stíhania alebo o odsúdení – Absencia požiadavky, aby bolo vnútroštátne rozhodnutie súčasťou trestného konania v striktnom slova zmysle – Podmienky
(Spoločná pozícia Rady 2001/931, článok 1 ods. 4)
(pozri body 91, 92)
Spoločná zahraničná a bezpečnostná politika – Určité obmedzujúce opatrenia proti určitým osobám a subjektom v rámci boja proti terorizmu – Povinnosť lojálnej spolupráce medzi členskými štátmi a inštitúciami Európskej únie – Rozhodnutie o zmrazení finančných prostriedkov – Odôvodnenie – Dodržanie základných práv – Súdne preskúmanie – Rozsah
(Spoločná pozícia Rady 2001/931, článok 1 ods. 4)
(pozri body 101 – 105)
Spoločná zahraničná a bezpečnostná politika – Určité obmedzujúce opatrenia proti určitým osobám a subjektom v rámci boja proti terorizmu – Povinnosť lojálnej spolupráce medzi členskými štátmi a inštitúciami Európskej únie – Rozhodnutie o zmrazení finančných prostriedkov – Prijatie alebo ponechanie v platnosti na základe vnútroštátneho rozhodnutia o začatí vyšetrovania, o začatí trestného stíhania alebo o odsúdení – Povinnosť odôvodnenia – Rozsah – Vnútroštátne rozhodnutie o odsúdení – Neexistencia povinnosti uviesť závažné a dôveryhodné dôkazy a indície, na ktorých je vnútroštátne rozhodnutie založené
(Spoločná pozícia Rady 2001/931, článok 1 ods. 4)
(pozri body 127 – 133, 136, 207)
Spoločná zahraničná a bezpečnostná politika – Určité obmedzujúce opatrenia proti určitým osobám a subjektom v rámci boja proti terorizmu – Rozhodnutie o zmrazení finančných prostriedkov – Ponechanie v platnosti na základe vnútroštátneho rozhodnutia o zmrazení finančných prostriedkov – Vnútroštátne rozhodnutie, ktoré samo osebe už neumožňuje vysloviť záver o pretrvávajúcom nebezpečenstve zapojenia do teroristických činov – Povinnosť Rady zohľadniť novšie skutkové okolnosti preukazujúce, že uvedené riziko pretrváva
(Spoločná pozícia Rady 2001/931, článok 1 ods. 6)
(pozri body 138, 139)
Európska únia – Súdne preskúmanie zákonnosti aktov inštitúcií – Určité obmedzujúce opatrenia proti určitým osobám a subjektom v rámci boja proti terorizmu – Rozhodnutie o zmrazení finančných prostriedkov – Ponechanie v platnosti na základe vnútroštátneho rozhodnutia o zmrazení finančných prostriedkov – Rozsah preskúmania – Preskúmanie zahŕňajúce všetky skutočnosti uplatnené na preukázanie pretrvávania nebezpečenstva zapojenia do teroristických činov – Skutočnosti, ktoré neboli všetky získané z vnútroštátneho rozhodnutia prijatého príslušným orgánom – Neexistencia vplyvu
(Článok 296 ZFEÚ)
(pozri body 147, 148, 165, 168 – 171)
Spoločná zahraničná a bezpečnostná politika – Určité obmedzujúce opatrenia proti určitým osobám a subjektom v rámci boja proti terorizmu – Zmrazenie finančných prostriedkov – Nariadenie č. 2580/2001 – Pôsobnosť – Ozbrojený konflikt v zmysle medzinárodného humanitárneho práva – Zahrnutie
(Spoločná pozícia Rady 2001/931; nariadenie Rady č. 2580/2001)
(pozri body 212, 213)
Právo Európskej únie – Zásady – Právo na obhajobu – Právo na účinnú súdnu ochranu – Určité obmedzujúce opatrenia proti určitým osobám a subjektom v rámci boja proti terorizmu – Rozhodnutie o zmrazení finančných prostriedkov – Povinnosť upovedomiť o skutočnostiach uvádzaných na obvinenie – Rozsah – Upovedomenie dotknutej osoby prostredníctvom uverejnenia v Úradnom vestníku Európskej únie – Prípustnosť – Právo na prístup k dokumentom – Právo podmienené predložením žiadosti v tomto zmysle Rade
[Spoločná pozícia Rady 2001/931; rozhodnutia Rady (SZBP) 2018/475 a (SZBP) 2018/1084; nariadenia Rady 2018/468 a 2018/1071]
(pozri body 252, 257, 258)
Žaloba o neplatnosť – Dôvody – Porušenie podstatných formálnych náležitostí – Porušenie ustanovení rokovacieho poriadku Rady týkajúcich sa overenia jej aktov – Potreba uviesť ujmu alebo iné vady než neoverenie – Nepotrebnosť – Dôvod, ktorý musí súd uplatniť z úradnej moci
(Článok 263 a článok 297 ods. 2 ZFEÚ; rokovací poriadok Rady, článok 15)
(pozri body 269, 272 – 277, 295 – 297, 299, 304)
Akty inštitúcií – Odôvodnenie – Povinnosť – Rozsah – Rozhodnutie o zmrazení finančných prostriedkov prijaté proti určitým osobám a subjektom podozrivým z teroristickej činnosti – Rozhodnutie a odôvodnenie uvedené v samostatných dokumentoch – Samostatné uverejnenie odôvodnené naliehavými dôvodmi všeobecného záujmu – Domnienka overenia nepodpísaného odôvodnenia – Neexistencia – Povinnosť overenia rozhodnutia a odôvodnenia
[Článok 296 ZFEÚ; rozhodnutia Rady (SZBP) 2018/475 a (SZBP) 2018/1084; nariadenia Rady 2018/468 a 2018/1071]
(pozri body 281, 282, 287)
Zhrnutie
Všeobecný súd rozsudkom Hamas/Rada (T‑308/18, EU:T:2019:557) zo 4. septembra 2019 v rámci žaloby o neplatnosť podľa článku 263 ZFEÚ vyhlásil za neplatné štyri akty Rady Európskej únie z roku 2018 (
1
) (ďalej len „napadnuté akty“), ktorými bolo meno žalobcu „‚Hamas‘ vrátane ‚Hamas Izzaddín al‑Kassám‘“ ponechané na zoznamoch osôb, skupín a subjektov zapojených do teroristických činov a dotknutých opatreniami zmrazenia finančných prostriedkov a hospodárskych zdrojov, ktoré boli k týmto aktom pripojené (ďalej len „sporné zoznamy“). Rada sa pri zahrnutí mena žalobcu na sporné zoznamy opierala o štyri vnútroštátne rozhodnutia prijaté v uvedenom poradí britským orgánom a orgánmi USA v rokoch 1995 až 2001.
Všeobecný súd v podstate prevzal odôvodnenie, ktoré prijal v rozsudku Al‑Gama’a al – Islamiyya Egypt/Rada (T‑643/16, EU:T:2019:238) z 10. apríla 2019 a v rozsudku Hamas/Rada (T‑289/15, EU:T:2019:138) zo 6. marca 2019. Všeobecný súd tak najprv konštatoval, že odôvodnenie týkajúce sa rozhodnutí USA bolo nedostatočné, čiže tieto rozhodnutia nemohli slúžiť ako základ pre napadnuté akty. Uviedol však, že pokiaľ išlo o zápis mena žalobcu na sporné zoznamy, stačilo, aby tieto akty odkazovali len na rozhodnutie britského orgánu. Všeobecný súd následne žalobu preskúmal, pričom toto preskúmanie obmedzil na napadnuté akty v rozsahu, v akom boli pôvodne založené na tomto poslednom uvedenom rozhodnutí.
Všeobecný súd ďalej zamietol sedem z ôsmich dôvodov uvedených žalobcom, ktoré boli založené na porušení článku 1 ods. 4 spoločnej pozície 2001/931 (
2
), na porušení povinnosti odôvodnenia, na „nesprávnom posúdení vecnej stránky skutkových okolností“, na porušení zásady nezasahovania, na nedostatočnom zohľadnení vývoja situácie z dôvodu plynutia času, na porušení zásady dodržiavania práva na obhajobu a práva na účinnú súdnu ochranu. Pokiaľ ide o rozsah povinnosti Rady uviesť odôvodnenie, Všeobecný súd na základe judikatúry Súdneho dvora spresnil, že Rada nie je povinná v odôvodneniach napadnutých aktov uviesť zdroj skutočností, na ktoré sa na účely ponechania zápisu osoby alebo subjektu na zozname zmrazenia finančných prostriedkov odvoláva. Všeobecný súd spresnil, že ak táto skutočnosť pochádza z vnútroštátneho rozhodnutia, Rada nemusí preukázať, že bolo prijaté príslušným orgánom v zmysle článku 1 ods. 4 spoločnej pozície 2001/931 (
3
).
Všeobecný súd nakoniec vyhlásil napadnuté akty za neplatné v rozsahu, v akom sa týkali žalobcu, z dôvodu, že odôvodnenia týkajúce sa napadnutých aktov neboli overené v súlade s článkom 297 ods. 2 prvým pododsekom ZFEÚ a článkom 15 rokovacieho poriadku Rady (
4
).
V tejto súvislosti Všeobecný súd v prvom rade uviedol, že žalobný dôvod týkajúci sa chýbajúceho overenia odôvodnenia bol žalobcom predložený v odpovedi na otázku, ktorú mu položil Všeobecný súd, hoci žalobca tak mohol urobiť už v štádiu žaloby. Tento žalobný dôvod by sa preto mal v zásade považovať za neprípustný. Všeobecný súd však uviedol, že vzhľadom na to, že chýbajúce overenie predstavuje porušenie podstatnej formálnej náležitosti, tento žalobný dôvod mal kogentnú povahu, a teda ho mohol zohľadniť kedykoľvek z úradnej moci. Všeobecný súd ďalej pripomenul judikatúru Súdneho dvora, podľa ktorej overenie vyžadované podľa rokovacieho poriadku Európskej komisie predstavuje v zmysle článku 263 ZFEÚ podstatnú formálnu náležitosť, ktorej porušenie môže byť základom žaloby o neplatnosť, a túto transponoval na akty Rady s poukázaním na zásadu právnej istoty.
V druhom rade Všeobecný súd spresnil, že vzhľadom na to, že výrok a odôvodnenie aktu predstavujú nedeliteľný celok, nemožno pri uplatnení ustanovení týkajúcich sa overenia právnych aktov robiť medzi dôvodmi a výrokom určitého aktu žiadne rozdiely. Z toho vyvodil záver, že keď sú akt a odôvodnenie uvedené v odlišných dokumentoch, tak ako v tomto prípade je nevyhnutné, aby bol jeden aj druhý overený tak, ako to tieto ustanovenia vyžadujú, pričom opatrenie jedného z nich podpisom nemôže zakladať domnienku, že ten druhý bol tiež overený. Všeobecný súd nakoniec uviedol, že túto formálnu náležitosť nemožno nahradiť opisom konania, podľa ktorého sa v rámci Rady pri prijímaní týchto aktov postupovalo. Konkrétne, Rada od tejto formálnej náležitosti nemôže upustiť s odôvodnením, že procesné pravidlá stanovené v rokovacom poriadku boli dodržané.
(
1
)	Rozhodnutie Rady (SZBP) 2018/475 z 21. marca 2018, ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom, a ktorým sa zrušuje rozhodnutie (SZBP) 2017/1426 (Ú. v. EÚ L 79, 2018, s. 26); vykonávacie nariadenie Rady (EÚ) 2018/468 z 21. marca 2018, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) 2017/1420 (Ú. v. EÚ L 79, 2018, s. 7); rozhodnutie Rady (SZBP) 2018/1084 z 30. júla 2018, ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom, a ktorým sa zrušuje rozhodnutie (SZBP) 2018/475 (Ú. v. EÚ L 194, 2018, s. 144); vykonávacie nariadenie Rady (EÚ) 2018/1071 z 30. júla 2018, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) 2018/468 (Ú. v. EÚ L 194, 2018, s. 23).
(
2
)	Spoločná pozícia Rady 2001/931/SZBP z 27. decembra 2001 o uplatňovaní špecifických opatrení na boj s terorizmom (Ú. v. ES L 344, 2001, s. 93; Mim. vyd. 18/001, s. 217).
(
3
)	Na základe tohto ustanovenia sa zoznamy zmrazenia finančných prostriedkov zostavujú na základe presných informácií alebo skutočností obsiahnutých v spise, z ktorých je zrejmé, že príslušný orgán prijal vo vzťahu k dotknutým osobám a subjektom rozhodnutie, ktoré je buď začatím vyšetrovania alebo trestného stíhania za teroristický čin alebo pokus o spáchanie, účasť alebo napomáhanie takéhoto činu, ktoré je založené na závažných a dôveryhodných dôkazoch a indíciách, alebo je odsúdením za takéto skutky.
(
4
)	Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 2009, s. 35).